Video: Baasbrein agter perlemoenstropery ‘het hart van goud’Van links is Julian Brown, Eugene Victor en Brandon Turner in die hooggeregshof in Port Elizabeth (Foto: Raahil Sain/African News Agency/ANA) Julian Brown, die baasbrein agter ŉ perlemoenstroopsindikaat, het Woensdag emosioneel geraak toe hy in die hooggeregshof in Port Elizabeth geroep is om ter versagting van sy vonnis te getuig. Brown is vroeër skuldig bevind aan rampokkery en oortreding van die Wet op Marienehulpbronne. Hy het aan die hof gesê hy is bereid om die armoedige Walmer-township op te gradeer as deel van sy straf om sodoende die gemeenskap te help. Nicola Hutton (34), Brown se suster, is ook geroep om te getuig. Sy het aan die hof gesê Brown het deur sy boumaatskappy talle werkgeleenthede geskep vir sukkelende gemeenskappe. Sy het vertel van ŉ voorval toe Brown glo ŉ bejaarde man gered het toe sy voertuig deur woedende betogers aan die brand gesteek is. “My broer het ŉ hart van goud. Hy het huise gebou vir mense wat geen heenkome gehad het nie en het ŉ Malawiese werknemer huis toe gestuur omdat hy sy familie vir vyf jaar nie gesien het nie,” het sy gesê. Sy het aangevoer Brown sal ŉ groter bate wees buite die tronk as agter tralies en het die hof gesmeek om haar broer genadig te wees. Sy het ook versoek dat die hof Brown se lewensmaat en hul tweejarige dogtertjie wat van hom afhanklik is in ag neem. Toe staatsaanklaer Martin le Roux egter vir Hutton kruisondervra, het sy verdedigend geraak en beweer sy weet niks van Brown se betrokkenheid by onwettige perlemoenhandel nie en dra geen kennis van sy bates nie. Le Roux het Hutton se bewering dat sy en haar broer ŉ baie hegte verhouding het bevraagteken en daarop gewys dat sy dan geen kennis dra van sy sake nie. “Ek het ŉ goeie werk, ek is getroud, ek weet regtig nie veel van sy lewe of persoonlike sake nie,” het sy geantwoord. Adv. Terry Price, vir die verdediging, het die hof gevra om nie sy kliënt tronkstraf op te lê nie en gesê daar is geen bewyse dat Brown finansieel voordeel getrek het uit die bedrywighede nie. “Nie ŉ enkele perlemoen is in Brown se besit gevind nie en daar is geen bewyse dat hy ŉ motor, huis of aandele besit het nie,” het Price gesê. Die staat het op sy beurt beklemtoon dat Brown nooit aangekla is van die onwettige besit van perlemoen nie en dat die waarde van die perlemoen irrelevant is. “Dit is nie nodig om te bewys hoeveel geld hy gemaak het nie. Of dit nou R10 miljoen is of R100 miljoen is, die punt is hy het georganiseerde misdaad gepleeg,” het Le Roux gesê. Le Roux het die hof herinner dat Brown vervolg en skuldig bevind is vir rampokkery – die gebruik van marienehulpbronne om ŉ onderneming te skep deur onwettige bedrywighede. “Georganiseerde misdaad in die wêreld genereer ŉ groter inkomste as die hele Afrika. Dit is ŉ baie ernstige oortreding.” Le Roux het nie die hof versoek om Brown ŉ spesifieke vonnis op te lê nie, maar het die hof daarop gewys dat rampokkery ŉ maksimumvonnis van lewenslange tronkstraf of ŉ boete van R100 miljoen dra. Brown was aan die hoof van ŉ onderneming saam met Eugene “Boesman” Victor en Brandon Turner. Die onderneming het perlemoen gedroog, gesout, verpak, gevries en verwerk vir verkope buite Suid-Afrika. Victor is skuldig bevind op aanklag van swendelary, oortreding van die Wet op Marienehulpbronne, dat hy ŉ valse lisensie vertoon het, vervalsing, bestuur sonder ŉ rybewys en die besit van perlemoen. Turner is skuldig bevind op aanklag van swendelary en die oortreding van die Wet op Marienehulpbronne. Die vonnisuitspraak sal na verwagting op 1 Maart gelewer word.